Wagte wat hitte soek, sterf by reservaatArgieffoto (pixabay.com) Twee veiligheidswagte wat Dinsdagaand by die Groenkloof-natuurreservaat in Pretoria wag gehou het, is die volgende oggend dood aangetref. Hulle is vermoedelik die vorige aand deur rook oorweldig wat van ŉ oop vuur in ŉ drom afkomstig was. Lindela Mashigo, woordvoerder vir die Stad Tshwane, sê dié wagte – wat vir die SIDAF-veiligheidsmaatskappy gewerk het – se liggame is Woensdag omstreeks 06:40 deur ŉ toesighouer in ŉ stoor gevind. “Die wagte is vermoedelik in hul slaap dood nadat hulle deur rookwalms van ŉ oop vuur in ŉ drom oorweldig is. Hulle het hulself by die drom in die stoor toegesluit vir hitte,” sê Mashigo. “Geen vuilspel word vermoed nie en ŉ saak is by die polisie en metropolisie aanhangig gemaak vir verdere ondersoek.” Die Stad het sy medelye aan die wagte se families en vriende betuig.